**Dimineața umbrele par clape**

*Crina Lazăr*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dimineața umbrele par clape

e dimineață

e seară

e dimineață

e seară

e dimineață

iară

Degete calde

trec peste umbre

ca peste clape,

sunetele se ivesc,

zâmbesc

și se rostogolesc

cu respirația suspendată,

apoi alunecă lin

îndreaptând cutele liniștii.

Norii fug și lasă senin

pe cer,

pe fruntea paginii...

Nimicul e tot mai aproape.

Creionul cade stingher,

ecoul îmi rotunjește

gardurile inimii.

Nu te mai rănești

când pleci, când vii...

Trăiesc, iubesc,

ca o adiere de vânt,

ca o atingere de clape,

o simfonie a umbrelor

întinse pe pământ,

peste pleoape...

Surâzând,

Tristețea fidelă

scoate nasul de sub umbrelă

și-mi alungă emoția rebelă.